钦定古今图书集成/理学汇编/学行典/第081卷 > 诗经 > 《烝民》
## 钦定古今图书集成/理学汇编/学行典/第081卷 > 诗经 > 《烝民》

仲山甫之德，柔嘉维则。令仪令色，小心翼翼。古训是
式，威仪是力。天子是若，明命使赋。

〈朱注〉东莱吕氏曰：“柔嘉维则，不过其则也。过其则斯为弱，不得谓之柔嘉矣。令仪令色，小心翼翼，言其表里柔嘉也。”〈大全〉庆源辅氏曰：“‘令仪令色’，柔嘉之发于外也；小心翼翼，柔嘉之存于内也。古训是式，学问之不忘也；威仪是力，进修之不怠也。其措之事业，则上以承顺乎天子，下以布宣乎王命，是皆柔嘉之德致然也。”